Négy thai fiút kimentettek a barlangból | Euronews
Négy thai fiút kimentettek a barlangból
Thai jelentések szerint négy fiút már kihoztak a barlangból, őket kórházba szállították.
A nemzetközi mentőegységek a fiúkat helyi idő szerint vasárnap estére mentették ki abból az üregből, ahol közel két hete bent rekedt az ifjúsági focicsapat 12 tagja és edzőjük.Az első pihenőállomáson várakoztak egy ideig, ahonnan már biztonsággal el tudták érni a barlang kijáratát.
A barlangban a fiúkkal tartózkodó ausztrál orvos úgy döntött, hogy elsőként a leggyengébb gyerekeket indítja útnak. A járatokban a vízszint lecsökkent, ezért egyes szakaszokat sétálva tudnak megtenni a fiúk.
A mentést irányító thai szakemberek szerint legalább tíz órára van szükségük arra, hogy felkészüljenek a következő csoport evakuálására.
A mentésben összesen 90 búvár vesz részt, ebből 50 külföldi.
A mentést helyi idő szerint hétfő reggel folytatják, mert a búvárok már nagyon kimerültek, veszélyes lenne ilyen körülmények között tovább merülniük.